钦定古今图书集成/方舆汇编/职方典/第1182卷 > 《黄州路重修竹楼记》元·龙仁夫
## 钦定古今图书集成/方舆汇编/职方典/第1182卷 > 《黄州路重修竹楼记》元·龙仁夫

齐安，故江淮间斗僻郡，然以江山之胜望东南，岷江
嶓汉，漰澎浩漾，来自天际，赤壁巀其涯。过江，武昌、樊
口诸山，蛟翔凤峙，森森献状，兹其为胜已。然谈是间
登临之美，辄剌剌称“竹楼。”曩宋王公元之来守黄郡，
即城西北隅薙榛涤秽，作小楼二间，为退食之娱。不
瓦而竹，从土宜也。风鏖雨蚀，荐圮荐新，新复圮，盖三
百年矣。至顺辛未冬，侯畴埜公初莅郡，凭高踟蹰曰：
“是宜新之。”既期，糓登民和，寮采雍肃，刑清讼简，长日
湛然。于是谋之郡公暨佐贰诸贤，究废兴，修故章，抡
才鸠工，改作此楼。栋杗楔椳甍榱檽闼黝垔漆丹，悉
如度。尽捐俸廪与官计之而民不与知焉。登斯楼也，
所谓风帆沙鸟，烟云竹树，与夫夕阳素月之观，焕然
如在。至道、咸平间，来属予记。客有闻而劝之曰：“王公
兹楼之胜，竹之助亦多矣。今不竹而瓦何居？”予曰：“陋
哉！客昆山之甿，以玉抵鹊；彭蠡之蚩，以鱼饲犬，则繁
故也。黄之人，昔者刈竹如菅蒯，今者得竹如金珠。夫
后人之存古也，存其意而已，而奚竹之拘？”客又曰：“君
子儗人以其伦。今之构斯楼也，其有昔人也欤？”予艴
然曰：“客陋滋甚。夫善论人者，不于其迹于其心。黄为
郡历，世称遐陬，非羁人谪客左迁，鹢退不至。是闻王
公以危言直道，获谴当朝，自玉堂而滁而扬而至是
州也，江湖魏阙之情，不胜黯然。彼鹤氅华阳，𬬻香易
卷之云，少寄其迁谪亡聊之情而已。天朝混辟，来黄
为腹”郡，且天历初，皇帝旧劳于外，尝驻跸焉。顾南州
赤子远天京，勤劳择良牧，侯以豸冠名流，天官清选，
佩二千石绶，为此来，而何王公之比？所谓迹也。天壤
间魁人伟士，有旷万里而同襟怀，越千百年而合符
节者，心而已。翰林以清忠鲠亮为宋名卿，侯以公廉
方正为元钜公。心术行事，轩轩磊磊，揭日月行中天，
非予所谓旷万里，越千百年而吻合者乎？然则兹楼
之胜，炫映今昔，夫奚疑？客语塞，则续请曰：“将无异予”
于是绝缨大笑曰：“耄哉龙子！昔人所谓中书君，老而
秃，偎执笔从王公后，兹其为异欤？”客相与笑粲然，遂
书畀石工勒。